Mikko Koivusipilä valitsee Suomen radiohitit, ja siinä hommassa raha ratkaisee – ”Minun työtäni ei ole sivistää”

Mikko Koivusipilä päättää työkseen kuuden radiokanavan musiikista. Hän tietää, mistä kuulijat pitävät, sillä yhtään laulua ei soiteta testaamatta niitä koeyleisöllä. Enimmillään hitti voi soida jopa 22 kertaa päivässä.

Aloitetaan radion alkeilla. Kaupallinen radiokanava rahoittaa toimintansa myymällä mainosaikaa. Mainostulojen määrä riippuu suuresti siitä, miten paljon kanavalla on kuuntelijoita ja miten pitkään he kanavaa kuuntelevat.

Kaupallisessa radiossa kuuntelijoista puhutaan kontakteina. Mitä enemmän kanavalla on kontakteja, sen parempaa bisnes on.